b'\n_START_ARTICLE_\nTeuvo Ihanus\n_START_PARAGRAPH_\nTeuvo Ihanus (s. 1932 Tohmaj\xc3\xa4rvi, Suomi) on suomalainen harmonikkataiteilija ja s\xc3\xa4velt\xc3\xa4j\xc3\xa4.\n_START_SECTION_\nAmmattimuusikko\n_START_PARAGRAPH_\nTohmaj\xc3\xa4rvell\xc3\xa4 syntynyt Ihanus muutti Helsinkiin 1955. H\xc3\xa4n tuli pian tunnetuksi johtamansa ja laajalti Suomea kiert\xc3\xa4neen tanssiorkesterin my\xc3\xb6t\xc3\xa4, jonka muita j\xc3\xa4seni\xc3\xa4 olivat sittemmin Kullervo Linnan orkesteriin siirtynyt Reijo Viita (tenorisaksofoni, klarinetti, laulu), G\xc3\xb6ran Lindblad (rummut) ja Pentti Lausi (kitara). Ihanus vieraili yhdess\xc3\xa4 Viidan kanssa my\xc3\xb6s Unto Monosen sek\xc3\xa4 Matti Louhivuoren orkestereissa 1960-luvun alkupuolella, kunnes h\xc3\xa4n jatkoi oman orkesterinsa kanssa. Reijo Viidan mukaan heid\xc3\xa4n yhteisty\xc3\xb6h\xc3\xb6ns\xc3\xa4 mahtui my\xc3\xb6s seitsem\xc3\xa4n kuukautta kest\xc3\xa4nyt yht\xc3\xa4jaksoinen p\xc3\xa4ivitt\xc3\xa4inen esiintymisputki Ravintola Klaavassa, Helsingiss\xc3\xa4.\n_START_SECTION_\nS\xc3\xa4vellyksi\xc3\xa4 ja levytyksi\xc3\xa4\n_START_PARAGRAPH_\nIhanuksen levytetyin s\xc3\xa4vellys on harmonikkajenkka "Illan h\xc3\xa4m\xc3\xa4rtyess\xc3\xa4", jonka ovat h\xc3\xa4nen lis\xc3\xa4kseen levytt\xc3\xa4neet muun muassa Erkki Ihalainen, Kari Lindqvist ja Maria Kalaniemi. Kappale on ollut my\xc3\xb6s Kultainen Harmonikka -kilpailijoiden vakio-ohjelmistoa, ja sen on levytt\xc3\xa4nyt nelj\xc3\xa4 kyseisess\xc3\xa4 kilpailussa menestynytt\xc3\xa4 soittajaa. Muutoinkin Ihanuksen s\xc3\xa4vellystuotanto on keskittynyt l\xc3\xa4hinn\xc3\xa4 instrumentaaliseen viihdeharmonikkamusiikkiin._NEWLINE_Ihanus on levytt\xc3\xa4nyt sooloharmonikkalevyj\xc3\xa4 Aaro Kurkelan ja Taito Vainion kanssa. H\xc3\xa4nen levytyksi\xc3\xa4\xc3\xa4n on sittemmin julkaistu uudelleen useilla harmonikkamusiikkiin keskittyneill\xc3\xa4 kokoelmalevyill\xc3\xa4.'